钦定古今图书集成/方舆汇编/职方典/第1445卷 > 《新建四都营记》张佳引
## 钦定古今图书集成/方舆汇编/职方典/第1445卷 > 《新建四都营记》张佳引

百粤维据，自先秦以来尚矣，唯邕州称为沃国，窃伏
海隅。其势则维陵广枕，塞两江，给军三筦，岭海一都
会也。明兴百七十载，德泽既渥，威武覃宣，四境之民，
安于覆盂，臻臻乎礼让之风，至于道矣。近者，上下陵
夷，民日刓敝，四埜荒芜，室庐多空，去昔不亶，十三四
矣。说者咸以为“内遭蠹政，外遭寇患”，其然哉？夫蠹政，
余不知已，所谓“寇患棘于四峒”，亡亦蠹政之所激欤？
夫四峒在唐为钜县，距邕二百馀里，山谿深阻，丛林
疏谷，其民素土著耕种，其地饶金漆羽革、楠、桂、蕉、芦
之产，亦足以资生，殆非饥寒所偪，不得已而为盗者，
或者谓无法以羁縻之邪？夫以撮土之区，而介于土
流之间，我固视之为化外之氓矣，安“得而以法罔之
乎？”且其俗尚剽悍，往往藏亡命为奸，煽惑鼓动，鲜有
固志。故尝附离二州土官，则亦睥睨其土地之利，而
辄为吞并，互相争夺，兵连祸结，岁无宁日，天实厌之。
维时嘉靖己亥秋，适安南不共，上命总制兵部尚书
蔡公经按兵讨之，授以节钺，便宜行事。公推副宪翁
万达擅军旅才，独任其事。方时论汹汹，边衅驿骚，恐
变生不虞。翁公言曰：《春秋》之义：“无遂事，不宁方来。今
内治未修，而遽数勤师于远，何以视敌？良以兵曰诛
要害，将经国振民，而默寓夫耀兵克乱之谋也。”以是
先声所至，无不赫然风靡。顷之，有峒民黄纲者，率其
徒党千馀人，首先效款归奉，以其地舆图愿编户率
为王“臣，乞贷不死。”公以峒民不道而多其义，以状白
军门，案郡守郭公楠议复其业。众驩踊惊惮，俛而泣
下，幸得更生，尽取诸峒编为户，改其峒名为都：曰武
黎都，曰华阳都，曰水口，曰涉水都，曰吴从都。今都各
有长，以十家为甲，甲有总，五总为保，保百长，以约于
都长自为钤制。而又专设判府一员，督备挥使一员，
加意抚御之。由是乃筑营垣，建官舍，分戍守，定疆界，
正赋役，其土地人民一隶于邕，俾二州不得以凌虐。
一切宽之。至立学社以教其子弟，渐销其顽鄙之习，
奖其善，惩其不率，甫年而奸宄息，田里辟，商旅通，嘻
嘻然吾邕之民矣。外史陈伯言曰：“呜呼！孰谓峒桀骜
不可以驯化哉？悲夫！吏兹”土者，视其地为瓯脱，而虏
使其民也。公功顾不伟欤？是以即其风之所自陵，人
闻之，登庸震悚诎伏，袒跣系项，以其国降，犹峒民黄
纲辈也。《诗》云：“蛮荆来威”，其信然欤？余与翁友善，知公
之为人，勤敏知机，雅好谈兵，议论风起，事事不避艰
险。尝破藤峡，靖思恩，遗不朽之功，芳名显誉，蜚腾宇
内。然方笃于圣学。益得其本矣。